b'\n_START_ARTICLE_\nGruzija na Pesmi Evrovizije\n_START_PARAGRAPH_\nGruzija je prvi\xc4\x8d nastopila na Pesmi Evrovizije leta 2007 v Helsinkih. Udele\xc5\xbebo na Evroviziji je potrdila 27. oktobra 2006. Ker so evrovizijska pravila dovoljevala najve\xc4\x8d 40 nastopajo\xc4\x8dih dr\xc5\xbeav, je morala Evropska radiodifuzna zveza ta pravila spremeniti, in tako je lahko nastopilo vseh 42 prijavljenih dr\xc5\xbeav, vklju\xc4\x8dno z Gruzijo._NEWLINE_Gruzinska nacionalna televizija je za svojo predstavnico izbrala pevko Sopho Khalvashi, gledalci pa so s pomo\xc4\x8djo telefonskega glasovanja izbrali eno izmed 5 pesmi, ki so bile vse zapete v angle\xc5\xa1\xc4\x8dini, ter izbrali skladbo z naslovom Visionary dream. Pesem je imela prvotno naslov My story._NEWLINE_Sopho je morala najprej nastopiti v polfinalu. Zasedla je 8. mesto in se uvrstila v finalni izbor, kjer je dosegla 12. mesto. Prihodnje leto se zato Gruzija ni uvrstila neposredno v finale, saj je zasedla slab\xc5\xa1e mesto od desetega. Vendar se je Diana Gurtskaya v polfinalu uvrstila na 5. mesto ter na finalnem izboru zasedla 11. mesto._NEWLINE_Po vojni z Rusijo zaradi Ju\xc5\xbene Osetije je gruzinska televizija GBP 28. avgusta 2008 objavila odstop od tekmovanja v Moskvi v letu 2009, in sicer zaradi dr\xc5\xbeave gostiteljice, Rusije, ki da kr\xc5\xa1i \xc4\x8dlovekove pravice in mednarodno pravo ter zaradi zaskrbljenosti glede varnosti svojih predstavnikov.'